《送交代刘莘老》
宋代·苏辙

建元一二间，多士四方至。
翩翩下鸿鹄，一一抱经纬。
功名更唯诺，爵禄相馈遗。
纵横圣贤业，磊落君臣意。
慷慨鲁诸生，雍容古君子。
扶摇云汉上，睥睨千万里。
入台霜凛然，不肯下词气。
失足青冥中，投命江湖里。
区区留都客，矫矫当世士。
空使往来人，叹息更相指。
我生本羁孤，无食强为吏。
褰裳避涂泥，十载守憔悴。
逝将老茅屋，何幸继前轨。
念君今尚然，顾我真当尔。
百年同一梦，穷达浪忧喜。
有酒慰离愁，贫贱非君耻。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。